Cuviosul Pavel era plugar, un om cu totul de rând, fără răutate și prefăcătorie, ca nimeni altul. Avea o soție rea și desfrânată. Când acesta a aflat de desfrânarea ei, a hotărât să se lepede de deșertăciunile acestei lumi și să devină monah.
Astfel s-a dus la Sfântul Antonie, rugându-l să-l primească ca să devină monah, dar acesta văzându-i vârsta înaintată, îi spunea că este prea greu ca la vârsta aceea să îndure strâmtorările pustiului. Vârsta sa era de șaizeci de ani.
Cuviosul Pavel fiind statornic în hotârărea sa, nu s-a lăsat convins și fiind încercat de Sfântul Antonie în numeroase feluri, până la urmă l-a primit. A sporit foarte rapid duhovnicește și nu după mult timp s-a mutat la cereștile lăcașuri.
"Doamne, Iisuse Hristoase, Fiul lui Dumnezeu, pentru rugăciunile Sfântului Antonie…"
Deci, locuind Pavel astfel un an, s-a învrednicit de har asupra demonilor și a bolilor. Odată i se aduse lui Antonie un om care era stăpânit de o căpetenie de demoni, care hulea pe Dumnezeu.
Luând seama la el, Antonie spuse celor ce l-au adus: "Nu este lucrul acesta al meu, căci nu m-am învrednicit încă de darul izgonirii acestui fel de demoni, ci acest lucru este al lui Pavel".
Plecând Antonie la Pavel cu cei ce veniseră la el, zise aceluia: "Ava Pavel, scoate demonul din acest om, ca să se întoarcă sănătos la ale sale". Lăsându-l Antonie, a plecat la chilia lui.
Atunci bătrânul, urcându-se pe o piatră, s-a rugat multă vreme cu mâinile înălțate la cer, zicând: "Doamne, Iisuse Hristoase, Fiul lui Dumnezeu, pentru rugăciunile Sfântului Antonie, izgonește diavolul din acest om!"
Neieșind demonul din om, fiind una din căpeteniile iadului, Sfântul Pavel s-a rugat iarăși multă vreme în arșița soarelui, zicând: "Doamne, nu voi coboră de pe piatra aceasta, nici apă nu voi bea până nu vei scoate demonul acesta din zidirea Ta!"
Și înainte de a sfârși cuviosul această rugăciune, diavolul a ieșit din cel bolnav, strigând: "O, cu silă sunt alungat de smerenia lui Pavel!"
Apoi s-a prefăcut într-un balaur uriaș, lung de 70 de coți, și s-a aruncat în Marea Roșie.
(Extras din Viețile Sfinților, ed. Episcopiei Romanului, 2001)